উত্তর থেকে দক্ষিণ আর পশ্চিম থেকে পূর্ব ভারতে বিজেপি-র একচ্ছত্র শাসন প্রতিষ্ঠা করতে চাইছেন নরেন্দ্র মোদী ও অমিত শাহ। উত্তরপ্রদেশ নির্বাচনে সাফল্য এবং উত্তর-পূর্ব ভারতে বিজেপি সরকার গড়ার পর সেই পরিকল্পনা নতুন মাত্রা পেয়েছে। তারই রণকৌশল ঠিক করতে ওড়িশার ভুবনেশ্বরে শুরু হয়েছে বিজেপি-র কর্মসমিতির বৈঠক। শনিবার বিকেলেই সেখানে পৌঁছেছেন মোদী। 

প্রধানমন্ত্রী রবিবার সকালে তাঁর কর্মসূচী শুরু করেন ১১ শতকের লিঙ্গরাজ মন্দিরে পুজো দিয়ে। প্রায় আধঘণ্টা তিনি ভুবনেশ্বরের এই মন্দিরে কাটান। মন্দির সূত্রে খবর, প্রধানমন্ত্রী ফুল, বেলপাতা, দুধ, ডাবের জল দিয়ে পুজো করেন।

লিঙ্গরাজ মন্দির প্রশাসনের সিইও মনোরঞ্জন পানিগ্রাহী জানান, প্রধানমন্ত্রী ভুবনেশ্বরী ও পার্বতীর মন্দিরে গিয়েছিলেন। মন্দিরের সেবায়তরা প্রধানমন্ত্রীর সঙ্গে সেলফিও তোলেন বলে খবর। ৫৪-মিটার উচ্চতার এই লিঙ্গরাজ মন্দিরটি ২৫ হাজার বর্গফুট এলাকা জুড়ে রয়েছে। সঙ্গে প্রায় ১৫০টি ছোট-বড় মন্দিরও রয়েছে এই চত্বরে।

লিঙ্গরাজ মন্দিরে পুজো দিতে যাওয়ার আগে, মোদী কয়েকজন স্বাধীনতা সংগ্রামীর পরিবারের সঙ্গেও দেখা করেন ও তাঁদের সম্বর্ধনাও দেন। এঁদের পরিবারের সদস্যরা ১৮১৭ সালে ব্রিটিশ ইস্ট ইন্ডিয়া কোম্পানির বিরুদ্ধে পাইকা বিদ্রোহে যোগদান করেছিলেন। 

শনিবার ভুবনেশ্বরে নেমে রোড শো করেছিলেন, আজ রবিবার কর্মসমিতির বৈঠকের সমাপ্তি অধিবেশনে ভাষণ দেবেন প্রধানমন্ত্রী। সেখান থেকেই দলের নতুন কৌশল ঠিক করে দেবেন বলেই মনে করা হচ্ছে।

ছবি সৌজন্য: নরেন্দ্র মোদীর টুইটার অ্যাকাউন্ট